text: L'Ajuntament regula la relació i col·laboració amb les entitats per potenciar-les - Notícies de l'Ajuntament de la Vila de Masquefa
  L'Ajuntament de Masquefa ha elaborat un reglament per regular la relació i la col·laboració amb les entitats i associacions. Amb aquesta actuació l'Ajuntament vol fomentar l'associacionisme i potenciar les entitats, les quals tenen un paper clau en l'activitat social i cultural de Masquefa i, al mateix temps, ajudar-les en les seves activitats amb l'oportunitat que gaudeixin de determinats drets i avantatges.
  Així, per exemple, aquest nou reglament estableix els mecanismes perquè les entitats puguin optar a subvencions de l'Ajuntament, a aconseguir la cessió d'espais i instal·lacions municipals o a tenir suport tècnic i logístic del Consistori en la realització de les seves activitats. Podeu consultar el reglament íntegre a www.masquefa.cat.
  Cal inscriure's en un registre d'entitats
  Per poder gaudir d'aquests avantatges és necessari inscriure's en el nou registre d'entitats i associacions. Aquest registre permetrà al Consistori disposar d'informació actualitzada sobre el número d'entitats i associacions existents a la vila, la seva tipologia, el número de socis i d'altres dades que permetin elaborar una radiografia exacta del teixit associatiu de Masquefa.
  Les entitats i associacions tenen fins al dia 27 de febrer per inscriure's al registre. Les entitats que el dia 27 no s'hi hagin inscrit no podran gaudir dels drets i avantatges que els concedeix l'Ajuntament.
  Les inscripcions es realitzen a l'Àrea de Serveis Personals de l'Ajuntament (C/ Crehueta, 33) a sol·licitud de les entitats i associacions interessades. Cal aportar la següent documentació:
  . Imprès de sol·licitud normalitzat
  . Còpia dels Estatuts de l'entitat
  . Còpia del número d'inscripció al Registre General d'Associacions de la Generalitat de Catalunya
  . NIF de l'entitat
  . Domicili social de l'entitat
  . Logotip de l'entitat (si en té)
  . Nombre de socis (si en té)
  . Nom i cognoms de les persones que ocupen càrrecs directius
  . Si s'escau, còpia del rebut d'assegurança de responsabilitat civil
  Avantatges i drets
  Les entitats i associacions inscrites al registre gaudiran dels següents avantatges:
  . Rebre informació des de l'Ajuntament
  . Rebre recursos per promoure la realització de les seves activitats
  . Disposar de suport logístic i tècnic per part del personal de l'Ajuntament
  . Ser convocades en processos participatius
  . Poder sol·licitar subvencions
  . Tenir la possibilitat de la cessió d'espais i instal·lacions municipals, així com de material tecnològic
  . Tenir l'opció d'organitzar i gestionar festes i esdeveniments destacats de la vila
  Categoria: GeneralPer Ajuntament de Masquefa 22/01/2009
  AnteriorPrevious post:Consells davant el temporal de ventSegüentNext post:Masquefa farà tres grans obres amb l'ajuda rebuda de Madrid